Gaan Engelse Eddie met Kiwi-breier vervang? | Netwerk24
Gaan Engelse Eddie met Kiwi-breier vervang?
30 April 2018 09:49
Die Engelse Rugbyunie (RFU) vry glo na die dienste van die Nieu-Seelanders Warren Gatland en Joe Schmidt as moontlike opvolgers vir Eddie Jones aan die stuur van die Rose.
Ierland se afrigter, Joe Schmidt, en Wallis se breier, Warren Gatland, is in die RFU se visier. Foto: Getty Images
Rugby365.com berig die RFU het bevestig sy werwingsproses om Jones se opvolger te identifiseer is reeds onderweg.
Die Aussie se kontrak verstryk eers in 2021, maar volgens die Daily Telegraph sal dit beëindig word indien Engeland onderpresteer in volgende jaar se Wêreldbekertoernooi.
Die RFU oorweeg afrigters wat sukses behaal het op internasionale vlak, wat Gatland (Wallis) en Schmidt (Ierland) sterk kandidate maak.
Albei Kiwi's se huidige kontrakte verval aan die einde van die Wêreldbekertoernooi in 2019 in Japan.
Gatland het die Britse en Ierse Leeus gebrei in hul mededingende reeks teen die All Blacks verlede jaar nadat hy Wallis tot drie Sesnasies-titels en twee Grand Slams gelei het, terwyl Schmidt hierdie seisoen 'n Grand Slam saam met Ierland voltooi het.
Steve Brown, die RFU se uitvoerende hoof, sê daar is geen ooreenkoms om van mededingende rugbyunies se afrigters af weg te bly nie.
"Nee, so 'n ooreenkoms bestaan nie," sê Brown.
"Die helfte van die toplande het nuwe afrigters ná die vorige Wêreldbekertoernooi bekom en die meeste van hulle is deur die Noordelike Halfrond aangestel, so hulle gaan in verskillende rigtings gaan.
"Dit is nogal mededingend, so niemand is buite perke nie. Dit gaan alles oor of hulle pas by die profiel en kriteria wat ons voorskryf.
"Hoewel ons uiteindelik graag 'n Engelsman as hoofafrigter wil hê, is ons prioriteit steeds om die beste afrigter vir Engeland aan te stel.
"Ons sluit niemand uit nie, maar wat ons nie gaan doen nie, is om 'n ander unie te ontstel. Ons benader die proses met respek, soos wat ons verwag ander unies sou optree."